amanoisuno/poet huggingface dataset:
賦得冬日可愛 庾承宣
宿霧開天霽，寒郊見初日。林疏照逾遠，冰輕影微出。豈假陽和氣，暫忘玄冬律。愁抱望自寬，羈情就如失。欣欣事幾許，曈曈狀非一。傾心倘知期，良願自茲畢。
贈毛仙翁 鄭澣
至道無名，至人長生。爰觀繪事，似挹真形。方口渥丹，紅肌絲發，外彰華精。色如含芳，貌若和光。胚渾造化，猗歟真人，得非後身。寫此仙骨，久而不磷。皎皎明眸，通天臺上，有見常人。俗士觀瞻，方悟幽塵。君子圖之，
和李德裕游漢州房公湖二首 鄭澣
太尉留琴地，時移重可尋。徽弦一掩抑，風月助登臨。榮駐青油騎，高張白雪音。祗言酬唱美，良史記王箴。靜對煙波夕，猶思棟宇清。臥龍空有處，馴鳥獨忘情。顧步襟期遠，參差物象橫。自宜雕樂石，爽氣際青城。
中書相公任兵部侍郎日後閣植四松逾數年澣忝此官因獻拙什 鄭澣
丞相當時植，幽襟對此開。人知舟楫器，天假棟樑材。錯落龍鱗出，褵褷鶴翅回。重陰羅武庫，細響靜山台。得地公堂裏，移根澗水隈。吳臣夢寐遠，秦嶽歲年摧。轉覺飛纓繆，何因繼組來。幾尋珠履跡，願比角弓培。柏悅猶依社，星高久照台。後凋應共操，無複問良媒。
和李德裕房公舊竹亭聞琴 鄭澣
石室寒飆騖，孫枝雅器裁。坐來山水操，弦斷吊遺埃。
句 鄭澣
但慮彩色汙，無虞臂胛肥。（段成式記，長安菩薩寺有畫維摩變，為俗講僧文淑裝之，筆跡盡矣，故興元鄭尚書題句云云）。
遊棲霞寺 張匯
躋險入幽林，翠微含竹殿。泉聲無休歇，山色時隱見。潮來雜風雨，梅落成霜霰。一從方外遊，頓覺塵心變。
春風扇微和 張匯
木德生和氣，微微入曙風。暗催南向葉，漸翥北歸鴻。澹蕩侵冰谷，悠揚轉蕙叢。拂塵回廣路，泛籟過遙空。暖上煙光際，雲移律候中。扶搖如可借，從此戾蒼穹。
觀藏冰 張匯
寒氣方窮律，陰精正結冰。體堅風帶壯，影素月臨凝。冬賦淩人掌，春期命婦升。鑿來壺色徹，納處鏡光澄。魯史曾留問，豳詩舊見稱。同觀裏射享，王道頌還興。
賦得春風扇微和 陳通方
習習和風扇，悠悠淑氣微。陽升知候改，律應喜春歸。池柳晴初拆，林鶯暖欲飛。川原浮彩翠，台館動光輝。泛豔搖丹闕，揚芳入粉闈。發生當有分，枯朽幸因依。
金谷園懷古 陳通方
緩步洛城下，軫懷金穀園。昔人隨水逝，舊樹逐春繁。冉冉搖風弱，菲菲裛露翻。歌台豈易見，舞袖乍如存。戲蝶香中起，流鶯暗處喧。徒聞施錦帳，此地擁行軒。
句 陳通方
應念路傍憔悴翼，昔年喬木幸同遷。（《紀事》雲：通方登第，與王播同年。播年五十六，通方甚少。因期集，也，播恨之。後通方丁家艱，辛苦萬狀。播為正郎，判鹽鐵。通方窮悴，求之，即不甚給。時李虛中為副使，
立春日曉望三素雲 李應
玄鳥初來日，靈仙望裏分。冰容朝上界，玉輦擁朝雲。碧落流輕豔，紅霓間彩文。帶煙時縹緲，向鬥更氤氳。仿佛隨風馭，迢遙出曉雰。茲辰三見後，希得從元君。
立春日曉望三素雲 陳師穆
晴曉初春日，高心望素雲。彩光浮玉輦，紫氣隱元君。縹緲中天去，逍遙上界分。鸞驂攀不及，仙吹遠難聞。禮候於斯睹，明循在解紛。人歸懸想處，霞色自氛氳。
立春日曉望三素雲 李季何
靄靄青春曙，飛仙駕五雲。浮輪初縹緲，承蓋下氤氳。薄影隨風度，殊容向日分。羽毛紛共遠，環佩杳猶聞。靜合煙霞色，遙將鸞鶴群。年年瞻此節，應許從元君。
春台晴望 李程
曲台送春目，景物麗新晴。靄靄煙收翠，忻忻木向榮。靜看遲日上，閑愛野雲平。風慢遊絲轉，天開遠水明。登高塵慮息，觀徼道心清。更有遷喬意，翩翩出穀鶯。
玉壺冰 李程
琢玉性惟堅，成壺體更圓。虛心含眾象，應物受寒泉。溫潤資天質，清貞稟自然。日融光乍散，雪照色逾鮮。至鑒功寧宰，無私照豈偏。明將水鏡對，白與粉闈連。拂拭終為美，提攜佇見傳。勿令毫髮累，遺恨鮑公篇。
賦得竹箭有筠 李程
常愛淩寒竹，堅貞可喻人。能將先進禮，義與後凋鄰。冉冉猶全節，青青尚有筠。陶鈞二儀內，柯葉四時春。待鳳花仍吐，停霜色更新。方持不易操，對此欲觀身。
觀慶雲圖 李程
五雲從表瑞，藻繪宛成圖。柯葉何時改，丹青此不渝。非煙色尚麗，似蓋狀應殊。渥彩看猶在，輕陰望已無。方將遇翠幄，那羨起蒼梧。欲識從龍處，今逢聖合符。
贈毛仙翁 李程
茫茫塵累愧腥膻，強把蜉蝣望列仙。閑指紫霄峰下路，他日更來人世看，又應東海變桑田。
省試春台晴望 高弁
層台聊一望，遍賞帝城春。風暖聞啼鳥，冰開見躍鱗。晴山煙外翠，香蕊日邊新。已變青門柳，初銷紫陌塵。金湯千里國，車騎萬方人。此處雲霄近，憑高願致身。
霜菊 席夔
時令忽已變，行看被霜菊。可憐後時秀，當此凜風肅。淅瀝翠枝翻，淒清金蕊馥。凝姿節堪重，澄豔景非淑。寧祛青女威，願盈君子掬。持來泛樽酒，永以照幽獨。
賦得竹箭有筠 席夔
共愛東南美，青青歎有筠。貞姿眾木異，秀色四時均。枝葉當無改，風霜豈憚頻。虛心如待物，勁節自留春。鮮潤期棲鳳，嬋娟可並人。可憐初籜卷，粉澤更宜新。
省試觀慶雲圖 李行敏
縑素傳休祉，丹青狀慶雲。非煙凝漠漠，似蓋乍紛紛。尚駐從龍意，全舒捧日文。光因五色起，影向九霄分。裂素觀嘉瑞，披圖賀聖君。甯同窺汗漫，方此睹氛氳。
賦得冬日可愛 陳諷
寒日臨清晝，寥天一望時。未消埋徑雪，先暖讀書帷。屬思光難駐，舒情影若遺。晉臣曾比德，謝客昔言詩。散彩寧偏照，流陰信不追。餘輝如可就，回燭幸無私。
郡齋三月下旬作 崔護
春事日已歇，池塘曠幽尋。殘紅披獨墜，嫩綠間淺深。偃仰卷芳褥，顧步愛新陰。謀春未及竟，夏初遽見侵。
五月水邊柳 崔護
結根挺涯涘，垂影覆清淺。睡臉寒未開，懶腰晴更軟。搖空條已重，拂水帶方展。似醉煙景凝，如愁月露泫。絲長魚誤恐，枝弱禽驚踐。長別幾多情，含春任攀搴。
三月五日陪裴大夫泛長沙東湖 崔護
上巳餘風景，芳辰集遠坰。彩舟浮泛蕩，繡轂下娉婷。林樹回蔥蒨，笙歌入杳冥。湖光迷翡翠，草色醉蜻蜓。鳥弄桐花日，魚翻穀雨萍。從今留勝會，誰看畫蘭亭。
山雞舞石鏡 崔護
廬峰開石鏡，人說舞山雞。物象纖無隱，禽情只自迷。景當煙霧歇，心喜錦翎齊。宛轉烏呈彩，婆娑鳳欲棲。何言資羽族，在地得天倪。應笑翰音者，終朝飲敗醯。
題都城南莊 崔護
去年今日此門中，人面桃花相映紅。人面不知何處在，桃花依舊笑春風。
晚雞 崔護
黯黯嚴城罷鼓鼙，數聲相續出寒棲。不嫌驚破紗窗夢，卻恐為奴半夜啼。